CELEX: 32021D0856
Language: sl
Date: 2021-05-26 00:00:00
Title: Izvedbeni sklep Komisije (EU) 2021/856 z dne 25. maja 2021 o določitvi datuma, s katerim Evropsko javno tožilstvo prevzame svoje naloge preiskave in pregona

28.5.2021   
               
               
                  SL
               
               
                  Uradni list Evropske unije
               
               
                  L 188/100
               
            
         IZVEDBENI SKLEP KOMISIJE (EU) 2021/856
         z dne 25. maja 2021
         o določitvi datuma, s katerim Evropsko javno tožilstvo prevzame svoje naloge preiskave in pregona
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe Sveta (EU) 2017/1939 z dne 12. oktobra 2017 o izvajanju okrepljenega sodelovanja v zvezi z ustanovitvijo Evropskega javnega tožilstva (v nadaljnjem besedilu: EJT) (1) in zlasti drugega pododstavka člena 120(2) Uredbe,
         ob upoštevanju naslednjega:
         
                     (1)
                  
                  
                     EJT v skladu z drugim pododstavkom člena 120(2) Uredbe (EU) 2017/1939 prevzame naloge preiskave in pregona, ki so mu dodeljene z navedeno uredbo, z dnem, ki se določi s sklepom Komisije na predlog evropskega glavnega tožilca po ustanovitvi EJT.
                  
               
                     (2)
                  
                  
                     Evropski glavni tožilec je 7. aprila 2021 Komisiji predlagal, naj EJT prevzame svoje naloge preiskave in pregona 1. junija 2021.
                  
               
                     (3)
                  
                  
                     EJT je nedeljiv organ Unije, ki deluje kot enoten urad z decentralizirano strukturo. Na osrednji ravni ga sestavljajo kolegij, stalni senati, evropski glavni tožilec, namestniki evropskega glavnega tožilca, evropski tožilci in upravni direktor. Evropski glavni tožilec, evropski tožilci, namestniki evropskega glavnega tožilca in upravni direktor EJT so bili imenovani s sklepi, sprejetimi 23. oktobra 2019 (2), 27. julija 2020 (3), 11. novembra 2020 (4) oziroma 20. januarja 2021 (5). Kolegij je bil ustanovljen 28. septembra 2020. Dne 12. oktobra 2020 je Kolegij v skladu s členom 21(2) Uredbe (EU) 2017/1939 sprejel poslovnik EJT. Kolegij je 25. novembra 2020 v skladu s prvim pododstavkom člena 10(1) Uredbe (EU) 2017/1939 sprejel pravila o stalnih senatih. Osebje EJT, kot je opredeljeno v členu 2(4) Uredbe (EU) 2017/1939, je na razpolago.
                  
               
                     (4)
                  
                  
                     Decentralizirano raven EJT sestavljajo evropski delegirani tožilci iz držav članic, ki so vključene v okrepljeno sodelovanje v zvezi z ustanovitvijo EJT (v nadaljnjem besedilu: države članice). Kolegij je 29. septembra 2020 v skladu s členom 114(c) Uredbe (EU) 2017/1939 sprejel pravila o pogojih za zaposlitev evropskih delegiranih tožilcev. Do 1. junija 2021 bi morala biti imenovana vsaj dva evropska delegirana tožilca na vsako državo članico. EJT je na dan sprejetja tega sklepa že imenovalo vsaj dva evropska delegirana tožilca na državo članico, z izjemo Finske in Slovenije (6). Razumen rok, v katerem lahko države članice imenujejo svoje kandidate za mesto evropskega delegiranega tožilca, se je že iztekel. To ne bi smelo preprečiti učinkovitega začetka delovanja EJT, ob upoštevanju možnosti, da evropski tožilec zadevnih držav članic v skladu s členom 28(4) Uredbe (EU) 2017/1939 osebno izvede preiskavo v teh državah članicah z vsemi pooblastili, odgovornostmi in obveznostmi evropskega delegiranega tožilca.
                  
               
                     (5)
                  
                  
                     EJT je bil dodeljen samostojen proračun v skladu z večletnim finančnim okvirom za obdobje 2021–2027 (7), ki zagotavlja njegovo popolno samostojnost in neodvisnost.
                  
               
                     (6)
                  
                  
                     V skladu s členom 44(1) Uredbe (EU) 2017/1939 je vzpostavljen sistem EJT za vodenje zadev, ki deluje na centralni in decentralizirani ravni. V Prilogi k navedeni uredbi, ki je bila uvedena z Delegirano uredbo Komisije (EU) 2020/2153 (8), so navedene kategorije operativnih osebnih podatkov in kategorije posameznikov, na katere se nanašajo osebni podatki, katerih operativne osebne podatke sme EJT obdelovati v kazalu spisov.
                  
               
                     (7)
                  
                  
                     Kolegij je 21. oktobra 2020 v skladu s členom 78(5) Uredbe (EU) 2017/1939 sprejel poslovnik v zvezi s pooblaščeno osebo za varstvo podatkov. Kolegij je 28. oktobra 2020 sprejel pravila o obdelavi osebnih podatkov s strani EJT. Kolegij je 21. oktobra 2020 v skladu s členom 25 Uredbe (EU) 2018/1725 Evropskega parlamenta in Sveta (9) sprejel notranja pravila o omejitvah nekaterih pravic posameznikov, na katere se nanašajo osebni podatki, v zvezi z obdelavo upravnih osebnih podatkov v okviru dejavnosti EJT.
                  
               
                     (8)
                  
                  
                     Kolegij je 13. januarja 2021 v skladu s členom 95 Uredbe (EU) 2017/1939 sprejel finančna pravila, ki se uporabljajo za EJT.
                  
               
                     (9)
                  
                  
                     EJT in Veliko vojvodstvo Luksemburg sta 27. novembra 2020 v skladu s členom 106(2) Uredbe (EU) 2017/1939 sklenila sporazum o sedežu. Prostori glavnega urada v Luxembourgu so bili dani na voljo EJT.
                  
               
                     (10)
                  
                  
                     Kolegij je 30. septembra 2020 v skladu s členom 107(2) Uredbe (EU) 2017/1939 sprejel dogovor o notranji jezikovni ureditvi EJT.
                  
               
                     (11)
                  
                  
                     Kolegij je 21. oktobra 2020 v skladu s členom 109(2) Uredbe (EU) 2017/1939 sprejel pravila o javnem dostopu do dokumentov EJT.
                  
               
                     (12)
                  
                  
                     Vse države članice so Komisijo uradno obvestile o sprejetju ukrepov za prenos Direktive (EU) 2017/1371 Evropskega parlamenta in Sveta (10) v nacionalno pravo in so na splošno uvedle druge ustrezne ukrepe za zagotovitev, da lahko EJT začne svoje operativno delo.
                  
               
                     (13)
                  
                  
                     Ker so tako izpolnjeni pogoji iz drugega pododstavka člena 120(2) Uredbe (EU) 2017/1939, je EJT ustanovljeno in pripravljeno prevzeti svoje naloge preiskave in pregona. Zato je treba določiti datum, na katerega EJT prevzame te naloge.
                  
               
                     (14)
                  
                  
                     V skladu s tretjim pododstavkom člena 120(2) Uredbe (EU) 2017/1939 ta datum ne bi smel biti prej kot tri leta po datumu začetka veljavnosti navedene uredbe. Ker je Uredba (EU) 2017/1939 začela veljati 20. novembra 2017, ta datum ne bi smel biti pred 20. novembrom 2020.
                  
               
                     (15)
                  
                  
                     EJT v skladu s prvim in četrtim pododstavkom člena 120(2) Uredbe (EU) 2017/1939 izvaja svojo pristojnost v zvezi s katerim koli kaznivim dejanjem v njegovi pristojnosti, storjenim po 20. novembru 2017 ali, v primeru držav članic, ki so se pridružile okrepljenemu sodelovanju na podlagi sklepa, sprejetega v skladu s členom 331(1) PDEU, po datumu, navedenem v zadevnem sklepu –
                  
               SPREJELA NASLEDNJI SKLEP:
         
            Člen 1
            Evropsko javno tožilstvo 1. junija 2021 prevzame naloge preiskave in pregona, ki so mu dodeljene z Uredbo (EU) 2017/1939.
         
         
            Člen 2
            Ta sklep začne veljati na dan objave v Uradnem listu Evropske unije.
         
         
            V Bruslju, 25. maja 2021
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 283, 31.10.2017, str. 1.
         
            (2)  UL L 274 28.10.2019, str. 1.
         
            (3)  UL L 244, 29.7.2020, str. 18.
         
            (4)  Sklepa 010/2020 in 011/2020 kolegija Evropskega javnega tožilstva z dne 11. novembra 2020
         
            (5)  Sklep 003/2021 kolegija Evropskega javnega tožilstva z dne 20. januarja 2021
         
            (6)  Sklepi kolegija Evropskega javnega tožilstva: 19/2020 z dne 25. novembra 2020 (imenovanje desetih evropskih delegiranih tožilcev v Zvezni republiki Nemčiji); 020/2020 z dne 25. novembra 2020 (imenovanje štirih evropskih delegiranih tožilcev v Slovaški republiki); 021/2020 z dne 2. decembra 2020 (imenovanje dveh evropskih delegiranih tožilcev v Republiki Estoniji); 22/2020 z dne 2. decembra 2020 (imenovanje enega evropskega delegiranega tožilca v Zvezni republiki Nemčiji); 024/2020 z dne 9. decembra 2020 (imenovanje enega evropskega delegiranega tožilca v Slovaški republiki); 007/2021 z dne 3. februarja 2021 (imenovanje treh evropskih delegiranih tožilcev v Republiki Litvi); 008/2021 z dne 5. februarja 2021 (imenovanje treh evropskih delegiranih tožilcev v Češki republiki); 009/2021 z dne 10. februarja 2021 (imenovanje šestih evropskih delegiranih tožilcev v Romuniji); 010/2021 z dne 10. februarja 2021 (imenovanje dveh evropskih delegiranih tožilcev v Kraljevini Nizozemski); 016/2021 z dne 17. marca 2021 (imenovanje enega evropskega delegiranega tožilca v Kraljevini Belgiji); 022/2021 z dne 7. aprila 2021 (imenovanje treh evropskih delegiranih tožilcev v Republiki Bolgariji); 024/2021 z dne 7. aprila 2021 (imenovanje dveh evropskih delegiranih tožilcev v Republiki Hrvaški); 025/2021 z dne 7. aprila 2021 (imenovanje dveh evropskih delegiranih tožilcev v Češki republiki); 026/2021 z dne 21. aprila 2021 (imenovanje štirih evropskih delegiranih tožilcev v Francoski republiki); 027/2021 z dne 21. aprila 2021 (imenovanje štirih evropskih delegiranih tožilcev v Republiki Latviji); 031/2021 z dne 28. aprila 2021 (imenovanje sedmih evropskih delegiranih tožilcev v Kraljevini Španiji); 032/2021 z dne 28. aprila 2021 (imenovanje enega evropskega delegiranega tožilca v Republiki Malti); 034/2021 z dne 3. maja 2021 (imenovanje petnajstih evropskih delegiranih tožilcev v Italijanski republiki); 035/2021 z dne 3. maja 2021 (imenovanje štirih evropskih delegiranih tožilcev v Portugalski republiki); 037/2021 z dne 6. maja 2021 (imenovanje enega evropskega delegiranega tožilca v Republiki Bolgariji); 041/2021 z dne 12. maja 2021 (imenovanje enega evropskega delegiranega tožilca v Republiki Malti); 045/2021 z dne 17. maja 2021 (imenovanje enega evropskega delegiranega tožilca v Kraljevini Belgiji); 046/2021 z dne 17. maja 2021 (imenovanje dveh evropskih delegiranih tožilcev v Republiki Avstriji); 047/2021 z dne 17. maja 2021 (imenovanje petih evropskih delegiranih tožilcev v Helenski republiki); 048/2021 z dne 19. maja 2021 (imenovanje dveh evropskih delegiranih tožilcev v Republiki Ciper); 059/2021 z dne 19. maja 2021 (imenovanje dveh evropskih delegiranih tožilcev v Velikem vojvodstvu Luksemburg).
         
            (7)  UL L 433I, 22.12.2020, str. 11.
         
            (8)  Delegirana uredba Komisije (EU) 2020/2153 z dne 14. oktobra 2020 o spremembi Uredbe Sveta (EU) 2017/1939 glede vrst operativnih osebnih podatkov in kategorij posameznikov, na katere se nanašajo operativni osebni podatki, ki jih sme Evropsko javno tožilstvo obdelovati v kazalu spisov (UL L 431, 21.12.2020, str. 1).
         
            (9)  Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).
         
            (10)  Direktiva (EU) 2017/1371 Evropskega parlamenta in Sveta z dne 5. julija 2017 o boju proti goljufijam, ki škodijo finančnim interesom Unije, z uporabo kazenskega prava (UL L 198, 28.7.2017, str. 29).